Bli med bak kamera og se de spesiallagde LED-draktene, en enorm projektor, dronefoto og en spesiallaget kamera-snøscooter. Alt på nattestid i -20° på Beitostølen.

Mini-dokumentaren på 11 minutter viser hele prosessen fra tegnebord til ferdig produkt, fra vignetten til Skiskytter-VM, der NRK er vertskringkaster

Cineflex møter snøscooter

– Hovedfoto er skutt på et Arri Alexa-kamera av Rune Hov. Kameraet er noe av det råeste du får, forteller Jørn Veberg i NRK. Han har sammen med makker Knud Andreas Kleppe hatt regi på vignetten.

Hov filmet fra en slede som ble trukket av en spesialbygget snøscooter, som har påmontert et Cineflex-kamera.

Scooteren er designet av NRKs spesialfotograf Jan Benkholt.

Puls er nøkkelen

– Skiskyting er to idretter i en, både skigåing og skyting. Mye av fokuset til utøverne går ut på å ha kontroll på pulsen, og nettopp puls ble førende for oss, sier Veberg.

Men hvordan visualiserer man egentlig puls? Og når pusting er noe alle gjør, hvordan får man vist det fram i en vignett? Teamet kom raskt fram til at de ønsket å jobbe videre med lys.

Levende drakter

– Vi har jo sett en del LED-draktør før, og antok at dette var enkel hyllevare vi kunne få tak i. Fullt så enkelt var det ikke likevel, sier Veberg.

Det begynner å bli noen år siden 2008 da Kanye West og Daft Punk stod på Grammy-scenen, ikledd lysende briller og drakter, men denne teknologien har ikke blitt mer tilgjengelig med tiden.

– Da måtte vi undersøke mer, men de vi kom i kontakt med holdt nærmest lokk på hvordan de hadde gjort det og ønsket ikke å dele oppskriften med oss, forteller Veberg.

Løsningen var det lys-spesialist Melissa Larsen som til slutt leverte. Spesiallagde drakter dekket med en mengde LED-strips. Disse er igjen utstyrt med en sender som snakker med en datamaskin.

På maskina er det laget noen enkle animasjoner som sendes til drakten via et program kalt Modul8. I tillegg er Madmapper brukt, for å bestemme hvor lyset skulle vises.

– Det er dette som er så kult med å være allmennkringkaster. Vi kan fritt dele fantastisk nerdete ting som prosessen bak dette, ler Veberg.

Mer drama

Han forteller videre at skiskyting egentlig er ganske voldsomt, med tanke på at man går raskt på ski og deretter skyter midt blant folk.

– Vi ville ha litt mer dramatikk, og opphøye dette til noe litt kulere enn man kanskje ser til vanlig, sier Veberg.

Lyden er halvparten

Lyden må stå til videoen, og Veberg forteller at de ønsket et lydbilde som skulle speile de mørke og harde bildene.

– En knyttneve i trynet, sier han.

De hadde en del referanser i pop, rock og electronika-verdenen, resultatet er komponert av Roy Westad (komponist i Go!Electra), som blant annet har laget musikken til spillefilmen Villmark 2.

– Vi begynte å tenke hvilke lyder man aldri hører i sport, og landet fort på at jazz er et fremmed element, sier Veberg.

Jørgen Munkeby, kjent fra band som Shining og Jaga Jazzist ble hentet inn for å bidra med sin karakteristike «black jazz»-musikk.

– En hel masse kom på plass da Jørgen kom på banen med saksofonen sin. Det ga den lille unike prikken over i’en vi var ute etter, forteller Veberg.

Projektor i kulden

Projiseringen på standplass ble gjort av Jan Martin Vågen. Grafikken er laget i After effects og noe er generert i VDMX, som også sender ut animasjonene. Disse blir projisert flatt på trærne. Enkelte steder er madmapper brukt for å isolere enkelte trær, som man kan se blant annet på det første opplyste treet i videoen.

– Vi filmet dette i tidlig januar, og like før jul fikk vi vite at projektoren ikke trivdes i minusgrader. Det ble litt problematisk da vi visste vi skulle opp på Beitostølen i nærmere tjue minus, sier Veberg.

Det førte til at de måtte bygge et eget varmetelt, som også kunne brukes av datamaskiner som heller ikke er glade i minusgrader.

– Fordi vi skulle filme med dronen over standplassen, måtte vi ha noe som raskt kunne flyttes unna for å minke riggetiden. I tillegg var det et et konstant snødrev i lufta på grunn av snøkanonene som var i full aksjon, sier Veberg.

Det gikk heldigvis uten store problemer, foruten et fall.

– Det viktigsta var draktene. De var vi helt avhengige av, og hvis de sluttet å virke kunne vi bare dratt hjem, sier Veberg og legger ikke skjul på at han var ganske stresset da den ene skiløperen falt.

Hva synes du om vignetten og jobben bak?